Trond Fausa Aurvåg

Trond Fausa Aurvåg, også kjent som Trond Fausa, (født 2. desember 1972 i Fetsund) er en norsk skuespiller.


== Skuespiller ==
Trond Fausa Aurvåg er utdannet ved Statens teaterhøgskole, og han har vært tilknyttet Oslo Nye Teater siden 2001. Blant hans første filmroller var hovedrollen i Andreaskorset (2004), regissert av Martin Asphaug og i Den brysomme mannen (2006) regissert av Jens Lien.
Aurvåg hadde mindre roller i Pål Sletaunes Budbringeren (1997) og Karin Julsruds 1732 Høtten (1998). Han er kjent fra flere TV-produksjoner, deriblant TVNorges Nissene på låven (2001), Nissene over skog og hei (2011) og Nissene i bingen i 2021, og spilte trell i vikingkomiserien Vikingane, som hadde premiere i 2016. I 2006 mottok han årets Amanda-pris for beste mannlige skuespiller i Den brysomme mannen og beste kortfilm for sin film Alene Menn Sammen.
Han spilte hovedrollen i filmatiseringen av Erlend Loes roman Tatt av kvinnen. For rollen vant han Kanonprisen 2007 i klassen beste hovedrolle. Våren 2008 var han aktuell som skuespiller i forestillingen Populærmusikk fra Vittula ved Christiania Theater. I 2010 var han med i Bent Hamers film Hjem til jul, i 2011 i NRK-serien Åse tonight. Fra 2012 til 2014 spilte han rollen som Torgeir Lien i TV-serien Lilyhammer. For denne rollen ble han kåret til beste mannlige skuespiller under Gullruten 2014. Han var dessuten nominert for samme pris i serien Neste sommer. For rollen i Neste sommer ble han kåret til årets mannlige TV-komiker under Komiprisen 2016. Han er nå aktuell med en rolle i Christopher Nolans nye film Oppenheimer som har premiere i juli.Aurvåg har også spilt i teaterstykket The Society av Jo Strømgren. Stykket hadde premiere i Beirut i 2008. Aurvåg var med i den opprinnelige rollebesetningen, og da Jo Strømgren Kompani satte opp stykket på nytt i sesongen 2010/2011, var Aurvåg med på nytt.


== Regissør og produsent ==
I 2006 hadde Trond Fausa Aurvåg regien på kortfilmen Alene menn sammen, som han senere samme år vant en Amandapris for. I samme periode var han med på å starte produksjonsselskapet Dallas Film, primært for å produsere reklamefilm. Aurvåg tok selv på seg oppgaven som regissør av flere reklamefilmer.


== Medieopptredener som seg selv ==
Trond Fausa Aurvåg var en av fem deltakere i tredje sesong av realityshowet Kongen befaler, som hadde premiere i februar 2021.
Høsten 2021 viste TVNorge realityserien Over Atlanteren, der Aurvåg var en av seks norske kjendiser som deltok i en seilas over Atlanterhavet.


== Familie ==
Fausa Aurvåg giftet seg med skuespiller Lena Kristin Ellingsen den 16. august 2014.


== Priser og nominasjoner ==
Amandaprisen 2006 i klassen beste mannlige skuespiller for Den brysomme mannen
Kanonprisen 2006 i klassen beste hovedrolle for Den brysomme mannen
Kanonprisen 2007 i klassen beste hovedrolle for Tatt av kvinnen
Nominert til Kanonprisen 2010 i klassen beste mannlige hovedrolle for Hjem til jul
Nominert til Amandaprisen 2011 i klassen beste mannlige birolle for Hjem til jul
Nominert til Komiprisen 2012 i klassen årets morsomste for Lilyhammer
Nominert til Komiprisen 2013 i klassen beste mannlige artist, revy og komedie scene
Gullruten 2014 i klassen beste mannlige skuespiller for Lilyhammer
Nominert til Gullruten 2014 i klassen beste mannlige skuespiller for Neste sommer
Nominert til Komiprisen 2015 i klassen årets mannlige TV-komiker for Neste sommer
Nominert til Gullruten 2015 i klassen beste mannlige skuespiller for Neste sommer
Komiprisen 2016 i klassen årets mannlige TV-komiker for Neste sommer
Nominert til Gullruten 2017 i klassen publikumsprisen folkets favoritt
Nominert til Humorprisen 2019 i klassen årets morsomste på TV


== Referanser ==


== Eksterne lenker ==
(en) Trond Fausa Aurvåg på Internet Movie Database 
(no) Trond Fausa Aurvåg hos Sceneweb 
(sv) Trond Fausa Aurvåg i Svensk Filmdatabas 
(da) Trond Fausa Aurvåg på Filmdatabasen 
(fr) Trond Fausa Aurvåg på Allociné 
(en) Trond Fausa Aurvåg på AllMovie 
(en) Trond Fausa Aurvåg hos The Movie Database 
Trond Fausa Aurvåg på Instagram 
Trond Fausa Aurvåg - profil og bilder på Filmweb
Populærmusikk fra Vittula